
Бірінші сатыдағы сот алдын ала тергеу барысында заң талаптары өрескел бұзыла отырып алынған нақты фактілермен бекітілмеген мәліметтерді рұқсат етілмейтін дәлелдер деп танудың орнына айыптау үкіміне негіз етіп алған.

Атырау қаласы №2 сотының 2012 жылғы 2 сәуірдегі үкімімен: Н., бұрын сотталмаған, ҚК-нің 327-бабының 3-бөлігімен 4 жылға бас бостандығынан айыруға сотталып, жалпы тәртіптегі түзеу колониясында жазасын өтеу белгіленген; Х., бұрын сотталмаған, ҚК-нің 327-бабының 3-бөлігімен 2 жылға бас бостандығынан айыруға сотталып, жалпы тәртіптегі түзеу колониясында жазасын өтеу белгіленген. Атырау облыстық соты апелляциялық сот алқасының 2012 жылғы 6 маусымдағы қаулысымен үкім өзгеріссіз қалдырылған, кассациялық сот алқасы сот үкімі мен апелляциялық сатының қаулысын өзгеріссіз қалдырған.
 Үкім бойынша Н. мен Х. 2010 жылғы 2 тамызда Астана қаласына ұшайын деп тұрған таныстары У.-ға Астана қаласында тұратын танысы А.-ға 600 000 АҚШ долларын апарып беруді сұраған. У. олардың өтінішіне келісіп, көк түсті жолаушы сумкасына салынған ақшаны алып ұшып кеткен. Астана қаласына келгеннен кейін ақшаны А.-ға беріп, бұл жөнінде Х.-ға телефон соғып хабарлаған. Кейіннен Н. мен Х. топтасып, алдын-ала сөз байласу арқылы, басқа адамның құқықтарына, заңды мүдделеріне елеулі түрде зиян келтіретін, заңға қайшы қорқыту және бопсалау әрекеттерін жасап, У.-ды 600 000 АҚШ долларының жартысы - 300 000 АҚШ долларын А.-ға бермедің деп кінәлап, сол соманы тез арада қайтаруды талап еткен. Бұдан кейін 2010 жылғы 10 желтоқсанда алдын-ала тергеу кезінде анықталмаған үш белгісіз адам, «Мерседес Бенц» маркалы, мемлекеттік саны Е-525 автокөлігімен «Атырау-Астрахань» тас жолының бойында автокөлікпен кетіп бара жатқан У.-дың жолын кескестеп тоқтатып, оны Н.-ның үйіне алып келіп, 300 000 АҚШ долларын тез арада қайтаруды талап еткен. 
У. олардың талаптарынан қорқып, әкесінің атындағы пәтерді 13 230 000 теңгеге, маркасы «М542С» тракторын 15 435 000 теңгеге, барлығын 210 000 АҚШ долларына бағалап, аталған мүліктерді алуды ұсынған. Н. мен Х. аталған мүліктерді таныстары М.-ның атына жаздыру үшін нотариус арқылы У. мен М.-ның арасында сатып алу-сату шартын жасақтаған. Кейін қалған 90 000 АҚШ долларын қайтару үшін У.-ды күш қолданамыз деп қорқытып, 10 290 000 теңге ақшасын заңсыз иемденген. Тұтастай алғанда, олар У.-дың құқықтары мен заңды мүддесіне елеулі түрде зиян келтіріп, оған 38 955 000 теңге материалдық залал келтірген.
Бас прокурор осы қылмыстық іс бойынша қадағалау тәртібімен келтірген наразылығында алдын ала тергеу барысында, сот сатысында қылмыстық және қылмыстық іс жүргізу заңдарының дұрыс қолданылмауына және Н.ның әрекетінде қылмыс құрамы болмауына байланысты оған қатысты сот актілерінің күшін жою, ал Х.-ға қатысты сот актілерін өзгертіп, оның әрекетін ҚК-нің 327-бабының 1-бөлігімен қайта саралап, оған бір жыл мерзімге бас бостандығын шектеу жазасын тағайындау туралы талап қойған. Н.-ның қорғаушылары Жоғарғы Соттың қадағалау сот алқасына берген өтініштерінде сотталған Н.-ның қылмысқа қатысы жоқтығын дәлелдейтін айғақтарға мән берілмегенін жазып, сот қаулыларын бұзып, Н.-ны ақтауды сұраған. Жоғарғы Соттың қадағалау сот алқасы прокурордың наразылықты қолдаған пікірін, адвокаттардың уәждерін тыңдап, іс материалдарын зерттеп, Н. мен Х.-ға қатысты сот қаулыларының күші жойылып, қылмыстық іс өндірістен қысқартылуға жатады деген тұжырымға келді.
 Атырау облысы Исатай ауданының тұрғыны У. 2011 жылғы 27 қазанда Атырау облысының әкімі Р.-ның атына өзінің үйін, ақшасын Н. заңсыз тартып алғаны туралы арыз берген. Аталған арызға облыс әкімі «тексеріп, шешім қабылдауға»-деп бұрыштама қойып, облыстық прокуратураға жолдаған. Прокуратура арызды облыстық ішкі істер департаментіне жолдап, 2011 жылғы 3 қарашада облыстық ішкі істер департаменті тергеу бөлімінің бастығы Б. ҚІЖК-нің талаптарына қайшы, арызда көрсетілген уәждердің мән-мағынасын алдын-ала тексермей, арыз иесін жалған ақпарат берген жағдайда заң бойынша көзделген қылмыстық жауаптылыққа тартылатыны туралы ескертіп, қолхат алмастан қылмыстық іс қозғау жөнінде қаулы шығарған. ҚІЖК-нің 178-бабында көрсетілген тергеу iс-әрекетiн жүргiзу кезiнде немесе сот талқылауы барысында жасалған қылмыс туралы ауызша арыз тиiсiнше тергеу iс-әрекетiнiң немесе сот отырысының хаттамасына енгiзiледi.
 Өзге жағдайларда жеке хаттама жасалады. Хаттама арыз берушi, оның тұратын жерi немесе жұмыс орны, сондай-ақ оның жеке басын куәландыратын құжаттар туралы мәлiметтердi қамтуға тиiс. Хаттамаға арыз берушi және арызды қабылдаған лауазымды адам қол қояды. Қазақстан Республикасы Қылмыстық кодексiнiң 351-бабының: арыз берушiге әдейi жалған ақпарат бергені үшiн қылмыстық жауаптылыққа тартылатыны туралы ескертiледi, бұл туралы хаттамада белгi қойылып, ол арыз берушiнiң қол қойуымен куәландырылады деген талабы мүлдем орындалмаған. У. әдейі жалған сөз жеткізген жағдайда ҚК-нің 351-бабы бойынша қылмыстық жауаптылыққа тартылатындығы туралы ескертілмеген. 
Сондай-ақ ҚІЖК-нің 186-бабында қарастырылған Қылмыстық iс қозғау тәртібінің талаптары, яғни iс қозғаудың себептерi мен негiздерi, ол кiмге қатысты немесе қандай факт бойынша қозғалып отырғаны, iстiң бұдан былайғы бағыты көрсетiлетіні, арыз берушiге және өзiне қатысты iс қозғалып отырған адамға қылмыстық iзге түсудiң басталуына байланысты құқықтар мен мiндеттердi түсiндiре отырып, қабылданған шешiм туралы хабарланатындығы да ескерілмеген. Тергеушінің қаулысымен келіспеген Н. ҚІЖК-нің 109-бабына сәйкес сотқа шағым берген. Атырау қаласы №2 сотының 2011 жылғы 16 қарашадағы қаулысымен тергеу органының 2011 жылғы 3 қарашада Н.-ға және анықталмаған тұлғаларға қатысты қозғаған қаулысының Н.-ға қатысты бөлігі заңсыз деп танылған. 
Аталған сот қаулысына Атырау қаласының прокуроры наразылық келтіріп, апелляциялық сот сатысы 2011 жылғы 24 қарашада наразылықты қанағаттандырусыз, қаулыны өзгеріссіз қалдырған. Осылай бола тұра, тергеу органы ҚІЖК-нің 37-бабының талаптарын өрескел бұза отырып, У.-дан қылмыстық іс қозғау жөнінде арыз түспегеніне, керісінше, оның 2011 жылғы 4 және 29 қарашадағы: «Н. мен Х.-ға ешқандай талабым жоқ»,-деген арызына, сондай-ақ Н.-ға қатысты қылмыстық істі қозғау туралы қаулыны бұзған сот қаулысы заңды күшінде болғанына қарамастан, тергеу іс-әрекеттерін одан әрі жалғастырып, 2011 жылғы 28 қарашада тергеуші істі өз өндірісіне қабылдау туралы қаулы шығарған. Х.-ға қатысты қылмыстық іс мүлдем қозғалмаған. Осыған қарамастан, облыс прокуроры К.-ның санкциясымен 2011 жылғы 12 қараша - 11 желтоқсан аралығында арнайы техникалық құралдарды пайдалану арқылы Н. мен Х.-ның сөйлесулері жасырын тыңдалып, жазылып отырған, оның 11 беттен тұратын стенограммалары қылмыстық іске тіркелген.
 «Қылмыстық істер бойынша дәлелдемелерді бағалаудың кейбір мәселелері туралы» Қазақстан Республикасы Жоғарғы Сотының 2006 жылғы 20 сәуірдегі №4 нормативтік қаулысының 18-тармағының 2-бөлігінде көрсетілгендей, қылмыстық істі қозғағанға дейін алынған іс жүзіндегі деректер жарамды дәлелдемелер ретінде таныла алмайды. Сот тарапынан Н.-ға қатысты қылмыстық іс қозғау туралы қаулы бұзылуына байланысты тергеу органының оған қарсы қандай да бір арнайы жедел іздестіру шараларын жүргізуге заңды негізі болмағаны ескерілмеген, ҚІЖК-нің 116-бабына сәйкес, олардың нәтижелері заңсыз деп танылуға жататыны, айыптау үкімінің негізі бола алмайтындығы ескерілмеген. Тергеу органы қылмыстық іс жүргізу заңының талаптарын сақтамай, заңды өрескел бұзуын одан әрі жалғастырып, қылмыстық іс қозғалмай тұрып 2011 жылғы 28 қаңтарда айыпталушы ретінде Н.-ға ҚК-нің 327-бабының 3-бөлігімен айып тағып, айыпкер ретінде жауаптап, 29 қаңтар күні бұлтартпау шарасын қолданған. Тек 2012 жылғы 10 ақпанда тергеу органы У.-дың бұрынғы арызымен, сол факті бойынша Н.-ның үстінен ҚК-нің 327-бабының 3-бөлігімен қайтадан қылмыстық іс қозғап, тергеу аяқталуына 4 күн қалғанда (тергеу 2012 жылғы 14 ақпанда аяқталған) Н.-ға қарсы заңсыз қозғалып, тергелген қылмыстық істі сотқа жолдаған. Бірінші сатыдағы сот алдын ала тергеу барысында заң талаптары өрескел бұзыла отырып өткізілген жедел іздестіру шараларының нәтижелерін рұқсат етілмейтін дәлелдемелер деп танудың орнына айыптау үкімінің негізіне алған. Облыстық соттың апелляциялық, кассациялық сот сатыларында қорғаушылардың Н. жөнінде қылмыстық іс қозғау туралы қаулы бұзылғаны, ал Х.-ға қарсы жалпы қылмыстық іс қозғалмағаны, соған қарамастан тергеу жүргізілгені, яғни Н. мен Х. заңсыз қылмыстық жауапқа тартылғаны туралы уәждері мүлдем ескерілмей, бірінші сатыдағы соттың заңсыз үкімі өзгеріссіз қалдырылған. 
Сондай-ақ үкімде У.-дың қай уақытта, тамыз айының қай күні Атырау әуежайынан Астанаға ұшқаны нақты анықталмаған, үкімде Н. мен Х. 2010 жылғы 2 тамызда Астанаға ұшып бара жатқан У. арқылы 600 мың АҚШ долларын А. деген кісіге беріп жібергені көрсетілген, ал У. жауабында Астанаға шамамен, 10-11 тамыз күндері ұшқанын айтқан. У.-дың Астанаға барған бойда, ұшақтан түскеннен кейін А.-ға ақшаны беріп, Н.-ға бұл жөнінде телефон шалғаны да күмәнді, себебі, телефон байланысын тексеру кестесі бойынша 10.08.2010 ж. 18 сағат 30 минут пен 24 сағат аралығында У. Н.-ға телефон соқпағаны, ол кезде Н. Атырауда емес, Алматы қаласында болғаны, У. арқылы Астанадағы танысына ақша беріп жібермегені анықталған.
 Куә ретінде сұралған А. өзінің жауабында Н. мен Х.-ны танымайтынын, Астана қаласында жол полициясында қызмет істеп жүрген кезде У.-мен танысқанын, У.-дың оған ешқандай 600 мың АҚШ долларын бермегенін көрсеткен. Сот оның бұл жауабын жоққа шығарып, қазіргі уақытта Ішкі істер министрлігінің штаттық резервінде тұруына байланысты, болашақта лауазымды қызметке орналасқан кезде атына кір келтірмес үшін берген көрсетуі деп бағалап, істегі деректерден туындамайтын заңға лайықсыз қорытынды жасаған. Қылмыстық іс қозғалған мезгілден бастап Х. өз жауаптарында У.-мен арасындағы мүліктік дау 2010 жылдан бері пайда болғанын, бұл дау тек екеуіне ғана қатысты екенін, дауға Н.-ның еш қатысы жоқ екенін тұрақты түрде көрсетіп келген. 
Х.-ның айтуы бойынша, ол бала кезінен таныс У.-ға Астанада тұратын балаларына пәтер алуға жәрдем ретінде 210 мың АҚШ долларын берген, ақшаны У. өзінің қажетіне жаратып қойған. Сондықтан Н. жөнінде іс қысқартылған жағдайда, Х.-ның әрекетінде қылмыстың құрамы бар деуге нақты деректер жоқ. Сондай-ақ У.-дың үш адам оны Н.-ның үйіне әкеліп, 300 мың доллар талап еткені, қайтармаған жағдайда жамандық жасайтынын айтып қорқытқаны, қорыққаннан пәтері мен тракторын алуды ұсынғаны жөніндегі сөздері де шындыққа жанаспайды. Себебі, У. үш адам мінген мемлекеттік белгісі Е 525 ККМ «Мерседес Бенц» маркалы автокөлік деп көрсеткен көліктің иесі Д. деген адам екендігі, оның Н.ны мүлдем танымайтыны, автокөлікті тек қана өзі жүргізетіні, У. деген адамды көрмеген-білмегені анықталған. Сонымен қоса, У. соттағы жауабында оны Н.ның үйіне апарған үш адамды көрсе танымайтынын айтқан. Ал Х.-ның жауабы бойынша У. әкесінің үйін және тракторын өз еркімен 210 мың АҚШ долларына бағалап, Астанада оқитын екі баласына пәтер сатып алу үшін қарызға алған ақшаның орнына нотариус арқылы оның атына аударған. Осылайша У. қарызға алған ақшаны қайтара алмағандықтан, оны мүліктей берген және Х.-ның бұл уәжі істегі қандайда бір дерекпен теріске шығарылмаған. Х. бала кезден таныс У. екеуінің арасында даулы қарым-қатынас туындағаны туралы алдын ала тергеуде және сот барысында да бірқалыпты жауаптар берген. Х.-ға ҚК-нің 327-бабының 3-бөлігімен тағылған айып нақты, жеткілікті дәлелдемелермен бекітілмеген, тек У.-дың ешбір деректермен дәлелденбеген жауаптары негізінде жасалған. 
У. мүліктерін заң негізінде, өз еркімен нотариустың қатысуымен заңдастырып бергені көрінеді. Азаматтық тұрғыда орын алған шарттың заңды түрде жасалғаны нотариалдық іс-әрекеттерден байқалады және осы уақытқа дейін ешбір органға оның заңсыздығы жөнінде шағым берілмеген. Шарт күш қолдану, қорқыту арқылы жасалды деген уәждер өз дәлелін таппаған.
 ҚІЖК-нің 369-бабының талабына сәйкес, сот үкімі заңды және негiздi болуға тиiс. Егер үкiм заңның барлық талаптары сақтала отырып және заң негiзiнде шығарылса, ол заңды болып танылады. Үкiм сотқа ұсынылған дәлелдемелердi сот отырысында жан-жақты және объективтi зерттеу негiзiнде шығарылса, ол негiздi деп танылады. Бұл ретте бірінші, апелляциялық және кассациялық сот сатылары ҚІЖКнің 415-бабының 1-бөлігінде көрсетілгендей, қылмыстық іс жүргізу заңының елеулі түрде бұзылуына жол берген. Осы мән-жайлардың негізінде, қадағалау сот алқасы Н. мен Х.-ны әрекеттерінде қылмыс құрамының болмауына байланысты ақтап, дереу қамаудан босатты және ҚІЖК-нің 42-бабына сәйкес, заңсыз қылмыстық іске тартылып, сотталуларына байланысты келтірілген зиянның өтелуіне құқылы деп таныды. Сот практикасына сілтеме (ақпан, 2013 жыл) Қазақстан Республикасы Жоғарғы Сотының азаматтық және әкімшілік істе.

